Λουίς ντε λα Φουέντε

Ο Λουίς ντε λα Φουέντε Καστίγιο (ισπανικά: Luis de la Fuente Castillo, 21 Ιουνίου 1961) είναι Ισπανός πρώην ποδοσφαιριστής, ο οποίος αγωνιζόταν ως αριστερός πλάγιος αμυντικός και νυν προπονητής ποδοσφαίρου. Είναι ο τωρινός προπονητής της Εθνικής Ισπανίας ανδρών. 

Είχε συνολικά 254 συμμετοχές και 6 γκολ στην Πριμέρα Ντιβισιόν σε 13 σεζόν, με την Αθλέτικ Μπιλμπάο και τη Σεβίλλη, κερδίζοντας δύο τίτλους πρωταθλήματος με την πρώτη, συμπεριλαμβανομένου ενός νταμπλ με το Κύπελλο Ισπανίας το 1984.

Ο Ντε λα Φουέντε άρχισε να εργάζεται στις εθνικές Ισπανίας νέων το 2013, όπου με την Εθνική Ισπανίας Κ19 κατέκτησε το Ευρωπαϊκό Πρωτάθλημα του 2015 και με την Εθνική Ισπανίας Κ21 το Ευρωπαϊκό Πρωτάθλημα του 2019. Οδήγησε την Ολυμπιακή ομάδα στο αργυρό μετάλλιο στους Ολυμπιακούς Αγώνες του 2020 και ανέλαβε ως προπονητής της Εθνική Ισπανίας το 2022, με την οποία κέρδισε το Ευρωπαϊκό Πρωτάθλημα του 2024 και το Πρωτάθλημα Εθνών ΟΥΕΦΑ 2022–23.

 Σταδιοδρομία ως ποδοσφαιριστής 
Ο Ντε λα Φουέντε αναδείχθηκε από τις ακαδημίες νέων της Αθλέτικ Μπιλμπάο και έκανε το ντεμπούτο του με την εφεδρική ομάδα το 1978, στην Σεγούντα Ντιβισιόν Β. Στις 8 Μαρτίου 1981, έκανε το ντεμπούτο του στην πρώτη ομάδα και την Πριμέρα Ντιβισιόν, όπου αγωνίστηκε ως αλλαγή στο δεύτερο ημίχρονο στην εκτός έδρας ισοπαλία με 0–0 εναντίον της Βαλένθια.

Ο Ντε λα Φουέντε προωθήθηκε στην πρώτη ομάδα το καλοκαίρι του 1982. Σημείωσε το πρώτο του επαγγελματικό γκολ στις 26 Μαρτίου 1983, το τελευταίο γκολ στην εντός έδρας νίκη με 4–0 επί της Θέλτα.

Τον Ιούλιο του 1987, ο Ντε λα Φουέντε εντάχθηκε στην Σεβίλλη και συνέχισε να εμφανίζεται τακτικά στις επόμενες σεζόν, είτε ως κεντρικός αμυντικός είτε ως αριστερός μπακ. Το 1991, επέστρεψε στην Αθλέτικ για 20 εκατομμύρια πεσέτες, όμως αγωνίστηκε σπάνια υπό τον προπονητή Γιουπ Χάινκες, ο οποίος είχε φτάσει στην ομάδα ένα χρόνο αργότερα.

Η Ντε λα Φουέντε εντάχθηκε στην Αλαβές το 1993, με την ομάδα να βρίσκεται στην τρίτη κατηγορία. Μετά από μια σεζόν, αποσύρθηκε σε ηλικία 33 ετών.

 Σταδιοδρομία ως προπονητής 

 Πρώτα χρόνια 
Η πρώτη δουλειά του Ντε λα Φουέντε ήταν στην Κλουμπ Πορτουγκαλέτε, στις περιφερειακές κατηγορίες. Το καλοκαίρι του 2000, εντάχθηκε στην ΚΝ Αουρέρα δε Βιτόρια της Σεγούντα Ντιβισιόν Β, αλλά απολύθηκε τον Μάρτιο του επόμενου έτους παρά την 7η θέση στη βαθμολογία.

Μετά από μερικά χρόνια στις ακαδημίες της Σεβίλλης, ο Ντε λα Φουέντε επέστρεψε στην Αθλέτικ, όπου ήταν προπονητής της ομάδας νέων και της εφεδρικής ομάδας. 

Στις 13 Ιουλίου 2011, ο Ντε λα Φουέντε διορίστηκε προπονητής της Αλάβες, από την οποία απολύθηκε στις 17 Οκτωβρίου.

 Εθνικές Ισπανίας νέων 
Στις 5 Μαΐου 2013, ο Ντε λα Φουέντε διορίστηκε προπονητής της Εθνικής Ισπανίας Κ19, η οποία κέρδισε το Ευρωπαϊκό Πρωτάθλημα του 2015 στην Ελλάδα. Έγινε προπονητής της Εθνικής Ισπανίας Κ21 τον Ιούλιο του 2018, μετά την παραίτηση του Άλμπερτ Θελάδες. Η πρώτη του διοργάνωση ήταν το Ευρωπαϊκό Πρωτάθλημα του 2019 στην Ιταλία, όπου το κατέκτησε μετά από νίκη με 1–0 επί της Γερμανίας στο Ούντινε.

Στις 8 Ιουνίου 2021, ο Ντε λα Φουέντε και η ομάδα Κ21 αντικατέστησαν την ομάδα ανδρών σε ένα φιλικό αγώνα εναντίον της Λιθουανίας, αφού η πρώτη ομάδα είχε σταλθεί σε καραντίνα όταν ο Σέρχιο Μπουσκέτς διαγνώστηκε θετικός σε COVID-19. Κέρδισαν με 4–0 στη Λεγανές.

Ο Ντε λα Φουέντε ήταν επίσης ο προπονητής της ισπανικής Ολυμπιακής ομάδας στους καθυστερημένους Ολυμπιακούς Αγώνες του 2020 στο Τόκιο. Η ομάδα του κέρδισε το αργυρό μετάλλιο, καθώς έχασε στον τελικό με 2–1 από την Βραζιλία.

 Εθνική Ισπανίας 
Στις 8 Δεκεμβρίου 2022, ο Ντε λα Φουέντε διορίστηκε προπονητής της ομάδας ανδρών, καθώς ο Λουίς Ενρίκε παραιτήθηκε μετά τον αποκλεισμό στη διαδικασία των πέναλτι στη Φάση των 16 στο Παγκόσμιο Κύπελλο του 2022 από το Μαρόκο. Ο ίδιος παρουσιάστηκε επίσημα τέσσερις ημέρες αργότερα, με συμβόλαιο που θα έχει ισχύ μέχρι το Ευρωπαϊκό Πρωτάθλημα του 2024, με επιλογή για επέκταση.

Ο Ντε λα Φουέντε κέρδισε με 3-0 σε εντός έδρας προκριματικό αγώνα για το Ευρωπαϊκό Πρωτάθλημα του 2024 εναντίον της Νορβηγίας στο πρώτο του παιχνίδι στις 25 Μαρτίου 2023, με δύο γκολ από τον 32χρονο Χοσελού (στην πρώτη του εμφάνιση). Οδήγησε τη χώρα στην κατάκτηση του Πρωταθλήματος Εθνών ΟΥΕΦΑ 2022–23 (για πρώτη φορά), κερδίζοντας στον τελικό την Κροατία με 5–4 στη διαδικασία των πέναλτι, μετά από ισοπαλία 0–0 στην παράταση στο Ρότερνταμ.

Στο Ευρωπαϊκό Πρωτάθλημα του 2024, η Ισπανία ολοκλήρωσε τη φάση ομίλων σημειώνοντας 5 γκολ, χωρίς να δεχτεί. Η ομάδα του Ντε λα Φουέντε κατέκτησε το τρόπαιο στο Βερολίνο με 7 νίκες σε ισάριθμους αγώνες, κερδίζοντας στον τελικό την Αγγλία με 2–1.

 Στυλ προπονητικής 
Λόγω της υπόβαθρού του σε ομάδες νέων, στον Ντε λα Φουέντε αρέσει να εργάζεται με νεότερους παίκτες που του ήταν εξοικειωμένοι και όχι υψηλού προφίλ. Ο Μίκελ Μερίνο και ο Μίκελ Ογιαρθάμπαλ κέρδισαν τον τίτλο του Ευρωπαϊκού Πρωταθλήματος Κ21 κατά τη διάρκεια της θητείας του, και αργότερα εκπροσώπησαν την ομάδα ανδρών υπό τον ίδιο προπονητή. Εξηγεί τη φιλοσοφία του δηλώνοντας ότι: «Εγώ προέρχομαι από τις βάσεις. Η δέσμευσή μας, προς τους ανθρώπους που εμπιστευόμαστε στο σύστημα νέων, δεν είναι μια στάση, είναι μια πεποίθηση».

Η Ισπανία συχνά κυριαρχούσε στην κατοχή υπό τον Ντε λα Φουέντε, αρχίζοντας επίσης να χρησιμοποιεί ένα πιο παραδοσιακό κεντρικό επιθετικό και να βγάζει περισσότερες σέντρες στην μεγάλη περιοχή.

 Διακρίσεις 

 Ως παίκτης 
Αθλέτικ Μπίλμπαο

 Πριμέρα Ντιβισιόν: 1982–83, 1983–84
 Κύπελλο Ισπανίας: 1983–84
 Σούπερ Καπ Ισπανίας: 1984

 Ως προπονητής 
Ισπανία Κ19

 Ευρωπαϊκό Πρωτάθλημα Κ19: 2015

Ισπανία Κ21

 Ευρωπαϊκό Πρωτάθλημα Κ21: 2019

Ισπανία Κ23

 Θερινοί Ολυμπιακοί Αγώνες:  2020

Ισπανία

 Ευρωπαϊκό Πρωτάθλημα: 2024
 Πρωτάθλημα Εθνών ΟΥΕΦΑ: 2022–23

 Παραπομπές 

 Εξωτερικοί σύνδεσμοι 



Κατηγορία:Ισπανοί ποδοσφαιριστές
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Εθνικής Ισπανίας Κ18
Κατηγορία:Ποδοσφαιριστές Εθνικής Ισπανίας Κ21
Κατηγορία:Ποδοσφαιριστές ολυμπιακής ομάδας Ισπανίας
Κατηγορία:Ποδοσφαιριστές Αθλέτικ Μπιλμπάο Β
Κατηγορία:Ποδοσφαιριστές Σεγούντα Ντιβιζιόν Β
Κατηγορία:Ποδοσφαιριστές Αθλέτικ Μπιλμπάο
Κατηγορία:Ποδοσφαιριστές Πριμέρα Ντιβιζιόν
Κατηγορία:Ποδοσφαιριστές Σεβίλλη ΦΚ
Κατηγορία:Ποδοσφαιριστές Ντεπορτίβο Αλαβές
Κατηγορία:Ισπανοί προπονητές ποδοσφαίρου
Κατηγορία:Προπονητές ποδοσφαίρου Αθλέτικ Μπιλμπάο Β
Κατηγορία:Προπονητές Σεγούντα Ντιβισιόν Β
Κατηγορία:Προπονητές ποδοσφαίρου Ντεπορτίβο Αλαβές
Κατηγορία:Προπονητές ποδοσφαίρου Εθνικής Ισπανίας
Κατηγορία:Προπονητές Ευρωπαϊκού Πρωταθλήματος Ποδοσφαίρου 2024
Κατηγορία:Προπονητές νικητές Ευρωπαϊκού Πρωταθλήματος Ποδοσφαίρου